Ο **Βασίλειος Μπρακατσούλας** (1929) είναι Έλληνας δικηγόρος, πολιτικός και συγγραφέας.

Βιογραφία
---------

Γεννήθηκε από πολυμελή και φτωχή αγροτική οικογένεια στο χωριό Κανάλια Καρδίτσας στις 5 Φεβρουαρίου 1929, όπου τελείωσε και το δημοτικό σχολείο. Τις γυμνασιακές σπουδές του τις περάτωσε στο Φανάρι της Καρδίτσας και τον Ιούνιο του 1952, εργαζόμενος και συντηρούμενος εξ ιδίων, αποφοίτησε από τη Νομική Σχολή του Πανεπιστημίου της Αθήνας. Το 1944 ήταν από τους συνιδρυτές της πρώτης στην ιστορία της Ελλάδας μαθητικής κοινότητας του Γυμνασίου Φαναρίου Καρδίτσας και της οποίας εκλέχθηκε πρόεδρος του Δικαστικού - Πειθαρχικού Τμήματος. 

Πήρε μέρος στην Εθνική Αντίσταση. Το 1943, σε ηλικία 14 ετών, εντάχθηκε ως αετόπουλο στην ΕΠΟΝ. Αργότερα εντάχθηκε στον χώρο της Αριστεράς και σύντομα αναδείχθηκε ως στέλεχος των οργανώσεων της νεολαίας και των φοιτητών. Η πολιτική του δράση ξεκινά το Νοέμβριο του 1949 ενόψει των γενικών εκλογών της 5/3/1950, υποστηρίζοντας τη Δημοκρατική Παράταξη με ηγέτες τους Αλέξανδρο Σβώλο, Γιάννη Σοφιανόπουλο, Νεόκοσμο Γρηγοριάδη και Σταμάτη Χατζήμπεη. Αμέσως μετά τις εκλογές, εκλέγεται γενικός γραμματέας της Νεολαίας του κόμματος των Αριστερών Δημοκρατικών του Γιάννη Σοφιανόπουλου. Στη συνέχεια μετείχε στην ίδρυση της ΕΔΑ υπό την ηγεσία του Γιάννη Πασαλίδη. Το 1951 εξελέγη μέλος της κεντρικής επιτροπής της Ενιαίας Δημοκρατικής Νεολαίας Ελλάδας (Ε.Δ.Ν.Ε.) και επιμελήθηκε της υποψηφιότητας ως βουλευτή Λάρισας του παράνομου Νίκου Πλουμπίδη, μέλος του Π.Γ του ΚΚΕ.

Ο Μπρακατσούλας παρακολούθησε τη δίκη του Νίκου Μπελογιάννη και των συντρόφων του και συμμετείχε σε κινήσεις υπεράσπισης των κατηγορούμενων.

Επίσης, ως τελειόφοιτος της Νομικής Σχολής Αθηνών συνελήφθη προς εκτόπιση τον Μάρτιο του 1952, διότι κατά το διατακτικό της σχετικής απόφασης «*ηγήθηκε των διαδηλώσεων των φοιτητών της Αθήνας υπέρ της Ενώσεως της Κύπρου με την Ελλάδα*» και μετά ένα μήνα περίπου απολύθηκε ύστερα από έντονες διαμαρτυρίες των Κυπρίων φοιτητών και σχετικό διάβημα του Εθνάρχη της Κύπρου Μακαρίου.

Τις στρατιωτικές του υποχρεώσεις εκπλήρωσε στη Μακρόνησο υπό καθεστώς πειθαρχικής διαβίωσης, όπου βασανίστηκε και νοσηλεύθηκε στο 401 Σ.Ν.Α.

Άσκησε το επάγγελμα του δικηγόρου αρχικά από το 1954 στην Καρδίτσα και από το 1970 στην Αθήνα, στον Άρειο Πάγο και στο Συμβούλιο Επικρατείας. Επί χρόνια πολλά υπερασπίσθηκε αφιλοκερδώς στα δικαστήρια και στις διοικητικές αρχές διωκόμενους πολίτες που αγωνίζονταν για τις ιδέες και τα δικαιώματά τους.

Τραυματίσθηκε σοβαρά στο κεφάλι ως βουλευτής της ΕΔΑ και υπέστη εγκεφαλική διάσειση από πλήγματα των αστυνομικών και παρακρατικών στην πλατεία Συντάγματος στις 15 Μαΐου 1961, διότι σε διαδήλωση υποστήριξε την αποφυλάκιση των κρατουμένων και νοσηλεύθηκε στο Δημοτικό Νοσοκομείο Αθηνών. Επίσης στις 15/10/1961 δέχτηκε στο χωρίο Αχλαδιά Καρδίτσας επίθεση με πέτρες στο κεφάλι, υπέστη εγκεφαλική διάσειση και νοσηλεύθηκε στην Ιδιωτική Κλινική Χαρίτου στην Καρδίτσα. Ο ίδιος ισχυρίστηκε πως την περίοδο των εκλογών του 1961 σχεδιάστηκαν εναντίον του άλλες τρεις δολοφονικές επιθέσεις, οι οποίες ωστόσο ματαιώθηκαν από αντιδράσεις και καταγγελίες πολιτών. Αργότερα αγωνίσθηκε ενάντια στη Χούντα των Συνταγματαρχών (1967-1974) από την οποία φυλακίσθηκε και εξορίσθηκε για τρία χρόνια στη Γυάρο και το Παρθένι της Λέρου.

Εκλέχθηκε βουλευτής Καρδίτσας με την ΕΔΑ το 1958 σε ηλικία 29 ετών, ο νεότερος τότε βουλευτής του Ελληνικού Κοινοβουλίου. Αργότερα εκλέχθηκε βουλευτής του ΠΑΣΟΚ άλλες τέσσερις φορές (1989, 1989, 1990 και 1993).
Διετέλεσε πρόεδρος της Επιτροπής Κοινωνικών Υποθέσεων της Βουλής και κοινοβουλευτικός εκπρόσωπος του ΠΑΣΟΚ.

Υπηρέτησε ακόμα επί χρόνια ως νομάρχης Μαγνησίας (1982-1984) και Ιωαννίνων (1984-1986), περιφερειάρχης Ν. Αιγαίου (1987-1989) και γενικός γραμματέας του υπουργείου Εργασίας και Κοινωνικών Ασφαλίσεων (1996 - 2000).

Τιμήθηκε από την ελληνική πολιτεία με διπλώματα και μετάλλια για τους εθνικούς και δημοκρατικούς του αγώνες και για τις επί πενταετία διώξεις, φυλακίσεις και εκτοπίσεις του στη Μακρόνησο, Γυάρο, Λέρο και στις φυλακές Λάρισας και Αίγινας. Επί δωδεκαετία υπήρξε πρόεδρος και στη συνέχεια επίτιμος πρόεδρος της Πανελλήνιας Οργάνωσης Αγωνιστών της Εθνικής Αντίστασης (Π.Ο.Α.Ε.Α) και ήδη είναι μέλος του τριμελούς προεδρείου του Εθνικού Συμβουλίου Διεκδίκησης των Οφειλών της Γερμανίας προς την Ελλάδα.

Υπήρξε επίσης συνεργάτης σε θέματα πολιτικού, ιστορικού και λογοτεχνικού περιεχομένου διαφόρων εφημερίδων και περιοδικών της ιδιαίτερης πατρίδας του, της Καρδίτσας, επίσης εκδότης για πολλά χρόνια της εβδομαδιαίας εφημερίδας "Η Φωνή της Καρδίτσας".

Για την πνευματική του προσφορά και το συγγραφικό του έργο  δημοσιεύθηκαν επαινετικά κείμενα κατά καιρούς στον αθηναϊκό ημερήσιο και περιοδικό τύπο από τον Γιώργο Μαύρο, πρόεδρο της Ένωσης Κέντρου, τον Θ. Φραγκόπουλο, λογοτέχνη και κριτικό τέχνης τους καθηγητές Πανεπιστημίου Αύγουστο-Κωνσταντίνο Μπαγιόνα, Βασίλη Αναγνωστόπουλο, Κώστα Μπέη, Ευάγγελο Βενιζέλο, Τερέζα Βαλαλά - Πετζοπούλου, Φανούρη Βώρο, Χρήστο Ζιωγάνα , τον αείμνηστο Ηλία Παρασκευά, διαπρεπή νομικό, και από πολλούς άλλους υπουργούς, βουλευτές και συγγραφείς.

Τέλος, υπό τις παραπάνω ιδιότητες έλαβε μέρος σε διεθνή συνέδρια - συναντήσεις και προς το σκοπό αυτό πραγματοποίησε ταξίδια σε όλες τις χώρες της Ευρώπης, της πρώην Σοβιετικής Ένωσης, στις Η.Π.Α, στην Κούβα, την Τουρκία, την Κύπρο, το Ισραήλ, την Κίνα, την Αίγυπτο και τη Ν. Αφρική (Συνομιλία με το χρόνο).

Μαζί με τον αείμνηστο αδελφό του Αθανάσιο χρηματοδότησαν εξ ολοκλήρου ως δωρεά τους προς το Δήμο Καρδίτσας τη μελέτη αποκατάστασης του διατηρητέου κτιριακού συγκροτήματος της "Παλαιάς Ηλεκτρικής" Καρδίτσας και μετατροπής του σε εκθεσιακό χώρο - πνευματικό κέντρο.

Επιστημονικό - συγγραφικό έργο
------------------------------

### Νομικά

* 1983: Οι Μάρτυρες στην Πολιτική Δίκη, 2 εκδόσεις
* 1984: Η Πραγματογνωμοσύνη στην Πολιτική Δίκη, 2 εκδόσεις
* 1985: Τα Εγγραφα στην Πολιτική Δίκη, 2 εκδόσεις
* 1988: Η Ανακοπή Ερημοδικίας, Ανακοπή και Τριτανακοπή, 2 εκδόσεις
* 1989: Οικογενειακό Δικονομικό Δίκαιο, 3 εκδόσεις
* 1990: Η Αναίρεση στην Πολιτική Δίκη, 2 εκδόσεις
* 2000: Η πολιτική δίκη (2 τόμοι)
* 2004: Η Νομή και η Προστασία της, 2 εκδόσεις
* 2007: Διαταγές Πληρωμής, Πιστωτικοί Τίτλοι και Διαδικασία, 11 εκδόσεις
* 2007: Κληρονομικό Δίκαιο, 3 εκδόσεις
* 2010: Εφεση και Αναψηλάφηση, 2 εκδόσεις
* 2010: Τα Ασφαλιστικά Μέτρα, 6 εκδόσεις
* 2011: Η Αναγκαστική Εκτέλεση, 3 εκδόσεις
* 2011: Η Εκούσια Δικαιοδοσία, 11 εκδόσεις

### Διάφορα

* 1. Ο Διαφωτισμός στην Αρχαία Αθήνα· η δεύτερη έκδοση κυκλοφόρησε με τον τίτλο Σοφιστές, Η Δική μας Αλήθεια. 1997.
* 2. Γενικά Λαϊκά Προβλήματα.
* 3. Δίχως Δικαιοσύνη.
* 4. Το Αγροτικό Πρόβλημα και Κίνημα στην Ελλάδα.
* 5. Θουκυδίδης, η Πολιτική Διάσταση, 2 εκδόσεις
* 6. Η φιλοσοφική σκέψη από το Θαλή έως τη σύγχρονη εποχή.
* 7. Η ελληνική γεωργία τα τελευταία χρόνια, 2 εκδόσεις
* 8. Ηλίας Ηλιού, η ζωή και η δράση του.
* 9. Συνομιλία με το χρόνο (αυτοβιογραφικό).
* 10. Ιστορικοί πολιτισμοί.

Παραπομπές
----------

1. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 7 Οκτωβρίου 2014.
2. 1 2  Κουσίδου - Σταυρόπουλος (1993). *Αριστερή Νεολαία Ελλάδος, 1950-53*. Αθήνα. σελ. 131, 135, 157, 188, 191, 430, 457, 463, 492, 642, 643, 645, 661επ, 714.
3. 1 2  Μπρακατσούλας, Βασίλειος (2016). *Συνομιλία με το χρόνο*. Αθήνα. σελ. 116, 214. ISBN 978-960-596-039-1.
4. ↑  «ΕΛΛΗΝΙΚΗ ΑΡΙΣΤΕΡΑ ΚΑΙ ΚΥΠΡΙΑΚΟ ΖΗΤΗΜΑ ΣΤΗ ΔΕΚΑΕΤΙΑ ΤΟΥ 1950» (PDF). [*νεκρός σύνδεσμος*]
5. ↑  Τάσσος, Τρίκκας (2009). *EΔΑ 1951-1967 το νέο πρόσωπο της Αριστεράς*. Αθήνα: ΘΕΜΕΛΙΟ. σελ. 1448. ISBN 9789603103417.
6. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα». [*νεκρός σύνδεσμος*]
7. ↑  «ΠΡΟΤΑΣΗ ΝΟΜΟΥ ΤΟΥ ΚΚΕ ΓΙΑ ΣΥΝΤΑΞΕΙΣ».
8. ↑  «Βουλή των Εφήβων» (PDF).
9. ↑  «Εκδήλωση για τα 100 χρόνια από τη γέννηση του λογοτέχνη Ζήση Σκάρου».
10. ↑  «Ο Πολιτιστικός Σύλλογος Τερόβου Ραψαίων τιμά τον πρώην Νομάρχη Ιωαννίνων».
11. ↑  «Η φιλοσοφική σκέψη από το Θαλή έως τη σύγχρονη εποχή».
12. ↑  «Συντροφικά μαχαιρώματα».
13. ↑  «Επιχείρηση «πράσινη κάρτα»».
14. ↑  «Παραμένουν όμηροι».
15. ↑  «Γερμανοί Αντιφασίστες στην Ελλάδα».
16. ↑  «ΜΑΖΙΚΗ ΚΙ ΕΠΙΤΥΧΗΜΕΝΗ ΕΚΔΗΛΩΣΗ ΣΤΗΝ ΑΘΗΝΑ ΓΙΑ ΤΟ ΟΛΟΚΑΥΤΩΜΑ ΤΗΣ ΒΙΑΝΝΟΥ». [*νεκρός σύνδεσμος*]
17. ↑  «Με επιτυχία, και φέτος, τα «ΚΑΛΠΑΚΙΑ»». [*νεκρός σύνδεσμος*]
18. ↑  «Ψήφισμα του 10ου Συνεδρίου του Εθνικού Συμβουλίου Διεκδίκησης των Οφειλών της Γερμανίας προς την Ελλάδα».
19. ↑  «ΣΤΟ ΜΕΤΕΡΙΖΙ ΤΗΣ «ΑΛΗΘΕΙΑΣ»».
20. ↑  «Η τοπική ιστορία και ο πολιτισμός της Καρδίτσας». Αρχειοθετήθηκε από το πρωτότυπο στις 22 Οκτωβρίου 2018.
21. ↑  «Μπρακατσούλας, Βασίλειος».
22. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 30 Αυγούστου 2014. Ανακτήθηκε στις 7 Οκτωβρίου 2014.
23. ↑  Μπρακατσούλας, Βασίλειος (2004). *Η Νομή και η Προστασία της*. Αθήνα: Σάκκουλας Αντ. Ν. σελ. 643. ISBN 9789601509550 Check `|isbn=` value: checksum (βοήθεια).
24. ↑  Μπρακατσούλας, Βασίλειος (2007). *Διαταγές πληρωμής, πιστωτικοί τίτλοι και διαδικασία*. Αθήνα: Σάκκουλας Αντ. Ν. ISBN 9789601518831.
25. ↑  Μπρακατσούλας, Βασίλειος (2007). *Κληρονομικό δικονομικό δίκαιο (ουσιαστικές και δικονομικές ρυθμίσεις)*. Αθήνα: Σάκκουλας Αντ. Ν. σελ. 1169. ISBN 9789601517346.
26. ↑  Μπρακατσούλας, Βασίλειος (2010). *Έφεση και αναψηλάφηση*. Αθήνα: Σάκκουλας Αντ. Ν. σελ. 480. ISBN 9789601523743.
27. ↑  Μπρακατσούλας, Βασίλειος (2010). *Ασφαλιστικά μέτρα*. Αθήνα: Σάκκουλας Αντ. Ν. σελ. 1348. ISBN 9789601523736.
28. ↑  Μπρακατσούλας, Βασίλειος (2011). *Αναγκαστική εκτέλεση : Θεωρία, νομολογία, πράξη*. Αθήνα: Σάκκουλας Αντ. Ν. σελ. 1192. ISBN 9789601524627.
29. ↑  Μπρακατσούλας, Βασίλειος (2011). *Εκουσία δικαιοδοσία*. Αθήνα: Σάκκουλας Αντ. Ν. σελ. 1150. ISBN 9789601524535.
30. ↑  Μπρακατσούλας, Βασίλειος (1998). *Δίχως δικαιοσύνη*. Αθήνα: Εκδοτικός Οίκος Α. Α. Λιβάνη. σελ. 597. ISBN 9789602369302.
31. ↑  Μπρακατσούλας, Βασίλειος (2003). *Το αγροτικό πρόβλημα και κίνημα στην Ελλάδα : Από την αρχαιότητα έως το 1950*. Αθήνα: Σάκκουλας Αντ. Ν.. σελ. 458. ISBN 9789601509532.
32. ↑  Μπρακατσούλας, Βασίλειος (2006). *Θουκυδίδης, η Πολιτική Διάσταση*. Αθήνα: Σάκκουλας Αντ. Ν.. σελ. 358. ISBN 9789601516166 Check `|isbn=` value: checksum (βοήθεια).
33. ↑
34. ↑  Μπρακατσούλας, Βασίλειος (2012). *Η φιλοσοφική σκέψη από το Θαλή έως τη σύγχρονη εποχή*. Αθήνα: Σάκκουλας Αντ. Ν.. σελ. 612. ISBN 9789601524757.
35. ↑  «Το νέο βιβλίο του Βασίλη Μπρακατσούλα: «Ηλίας Ηλιού, η ζωή και η δράση του»».

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 40629501
* **ΕΒΕ**: 25234
* **AA**: 50772
* **BiblioNet**: **213**
* LCCN: n78037286
* ISNI: 0000 0000 2486 4859
* GND: 1070189898
* SUDOC: 236781545

 |

 |